STI รับเงิน 466 ลบ. หลังคว้างานที่ปรึกษาคุมสร้าง “สนามบินอู่ตะเภา” เฟส 1
STI เซ็นสัญญาร่วมรับงานที่ปรึกษาควบคุมงานออกแบบและก่อสร้างโครงการพัฒนาสนามบินอู่ตะเภาและเมืองการบินภาคตะวันออก ระยะที่ 1 ได้รับเงินจำนวน 466.72 ลบ.
15 ก.ย. 2564

นายไพบูลย์ โชคไพรสิน ประธานเจ้าหน้าที่บริหาร บริษัท เอเชี่ยน เอ็นจิเนียริ่ง คอนซัลแต้นส์ จำกัด (AEC) บริษัทในกลุ่มของ บริษัท สโตนเฮ้นจ์ อินเตอร์ จำกัด (มหาชน) หรือ STI เปิดเผยว่า บริษัทฯได้รับคัดเลือกให้เป็นที่ปรึกษาควบคุมงานออกแบบและก่อสร้างโครงการพัฒนาสนามบินอู่ตะเภาและเมืองการบินภาคตะวันออก ระยะที่ 1 ซึ่งมีมูลค่าคุมงานก่อสร้างรวม 659,500,000 บาท (รวมภาษีมูลค่าเพิ่ม) และเป็นมูลค่าคุมงานในส่วนที่ AEC ได้รับจำนวน 466,728,150 บาท (รวมภาษีมูลค่าเพิ่ม) ระยะเวลาดำเนินการ 40 เดือน และคาดว่าโครงการจะแล้วเสร็จในช่วงไตรมาส 1/2568 โดยล่าสุดได้เข้าร่วมลงนามในสัญญาอย่างเป็นทางการเรียบร้อย เมื่อวันที่ 15 กันยายน 2564
สำหรับโครงการพัฒนาสนามบินอู่ตะเภาและเมืองการบินภาคตะวันออก ถือเป็นโครงการใหญ่และสำคัญในภาคอุตสาหกรรมตะวันออก (EEC) โดยมีวัตถุประสงค์เพื่อยกระดับ สนามบินอู่ตะเภาเป็น “สนามบินนานาชาติเชิงพาณิชย์หลัก แห่งที่ 3” ซึ่งจะสร้างรถไฟความเร็วสูง เชื่อมกับสนามบินสุวรรณภูมิและสนามบินดอนเมือง ทำให้ทั้ง 3 สนามบินสามารถรองรับผู้โดยสารรวมกันได้มากถึง 200 ล้านคนต่อปี
นอกจากนี้โครงการฯจะทำให้เกิดศูนย์กลางการพัฒนาธุรกิจเป้าหมาย โดยเฉพาะการเป็น “ศูนย์กลางอุตสาหกรรมท่องเที่ยว และ Logistics &amp; Aviation” รวมถึงการเป็นศูนย์กลางของ “มหานครการบินภาคตะวันออก” ที่จะครอบคลุมการพัฒนาพื้นที่เมือง ประมาณ 30 ก.ม. โดยรอบสนามบิน (พัทยาถึงระยอง) ซึ่งเป็นการสานต่อเจตนารมณ์การพัฒนาอีสเทิร์นซีบอร์ดที่ต้องการให้เกิดเป็นเมืองท่าและเมืองธุรกิจสำคัญของประเทศไทย
 